কবীর চৌধুরী: ওর বাচন ভঙ্গি অসাধারণ ছিল। পরবর্তী সময় ওর ছাত্রদের কেউ কেউ ওর ধারাকে গ্রহণ করার চেষ্টা করেছে। যেমন মনিরুজ্জামান, আবু হেনা মোস্তাফা কামাল। মুনীরের গলা খুব অসাধাণর সুরেলা বা সুমিষ্ট ছিল না। বরং একটু ভাঙ্গা ভাঙ্গা ছিল। কিন্তু বলার ভঙ্গি এবং বিষয়ের উপর অধিকার অসামান্য ছিল। আর একটি জিনিশ, বাংলার অধ্যাপক, কিন্তু প্রথমে সে ইংরেজীতে এম. এ. করেছিল। চমৎকার ইংরেজী লিখতো ও বলতো। বাংলায় ফার্স্ট ক্লাস ফার্স্ট পেল জেল থেকে পরীক্ষা দিয়ে। তখন তো ভাষা আন্দোলন চলছিলো।